1 Timotheo 1 | Beibele Inthaneteng | Phetolelo ya Lefase le Lefsa
1 Nna Paulo, moapostola+ wa Kriste Jesu ka taelo ya Modimo+ Mophološi wa rena+ le ya Kriste Jesu, kholofelo ya rena,+
2 ke ngwalela wena Timotheo+ ngwana wa kgonthe+ tumelong ke re:
Eka o ka ba le botho bjo bogolo bja Modimo, kgaugelo le khutšo tše di tšwago go Modimo Tate le go Kriste Jesu Morena wa rena.+
3 Bjalo ka ge ke go kgothaleditše go dula Efeso ge ke be ke le kgauswi le go ya Matsedonia,+ ke sa go kgothatša le bjale e le gore o laele+ ba bangwe gore ba se rute thutatumelo e fapanego,+
4 le ge e le go ela hloko dikanegelo tša maaka+ le ditaba tša go nyakišiša mašika a sa felego.+ Dilo tše bjalo di feleletša ka dilo tše di se nago mohola gomme di rotoša dipotšišo tše di sa rego selo go e na le go nea selo le ge e le sefe se se tšwago go Modimo sa mabapi le tumelo.
5 Ruri boikemišetšo bja taelo ye ke lerato+ le le tšwago pelong e hlwekilego+ le leo le tšwago letswalong le lebotse+ le leo le tšwago tumelong e se nago boikaketši.+
6 Ka go fapoga dilong tše ba bangwe ba arošeditšwe+ polelong ya lefeela.+
7 Ba nyaka go ba barutiši+ ba molao,+ eupša ba sa kwešiše dilo tšeo ba di bolelago goba dilo tšeo ba gatelelago ka matla gore di be bjalo.
8 Bjale re tseba gore Molao o lokile+ ge feela motho a o diriša gabotse +
9 ka go lemoga gore molao ga wa direlwa moloki, eupša o diretšwe batho ba go hloka molao+ le bao ba rabelago,+ ba ba sa boifego Modimo le badiradibe, ba ba sa botegego,+ ba ba gobogilego, ba ba bolayago botatago bona le bommago bona le ba ba bolayago batho,
10 diotswa,+ banna ba ba robalago le banna, bao ba utswago batho, baaketši, bao ba enago ka maaka,+ le selo le ge e le sefe se se ganetšanago+ le thuto e phelago+
11 go ya ka ditaba tše dibotse tša letago tša Modimo yo a thabilego+ tšeo ke di gafetšwego.+
12 Ke leboga Kriste Jesu Morena wa rena, yo a mphilego matla, gobane o mpone ke botega+ ka go nkabela bodiredi,+
13 gaešita le ge pele ke be ke le morogaki, motlaiši+ le motho wa mereba.+ Lega go le bjalo, ke gaugetšwe,+ gobane ke dirile ka go se tsebe+ le ka go hloka tumelo.
14 Eupša botho bjo bogolo bja Morena wa rena bo ile bja ata ka go fetišiša+ gotee le tumelo le lerato leo le lego go Kriste Jesu.+
15 Taba+ ya gore Kriste Jesu o tlile lefaseng go tlo phološa badiradibe+ e a botega e bile e swanelwa ke go amogelwa ka botlalo. Ke nna yo mobe go bona ka moka.+
16 Lega go le bjalo, ke ile ka gaugelwa+ e le gore ka nna ke le modiradibe go ba feta, Kriste Jesu a bontšhe go se fele pelo ga gagwe ka moka gore e be mohlala go bao ba tlago go dumela+ go yena gore ba hwetše bophelo bjo bo sa felego.+
17 Bjale anke go Kgoši ya bosafelego,+ yeo e sa senyegego,+ yeo e sa bonagalego,+ Modimo a nnoši,+ e be kgodišo le letago go iša mehleng ya neng le neng!+ Amene.
18 Taelo ye+ ke e gafela wena Timotheo ngwanaka, ka go dumelelana le diporofeto+ tšeo di bego di lebišitšwe go wena, gore o tšwele pele o elwa ntwa e botse ka tšona;+
19 o na le tumelo le letswalo le lebotse+ tšeo ba bangwe ba di kgaphetšego ka thoko+ gomme tumelo ya bona ya senyega go swana le sekepe se se robegilego.+
20 Himeneo+ le Aleksandere+ ke ba bangwe ba bona gomme ke ba gafetše Sathane*+ e le gore ba tle ba rutwe ka go laiwa gore ba se rogake Modimo.+
^ Ke gore, ba ile ba rakwa ka phuthegong.
mailto:?body=Bala Beibele Inthaneteng%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D54%26Chapter%3D1%26wtlocale%3DSE%26srcid=share⊂ject=Bala Beibele Inthaneteng